Virallinen lehti nro C 323 , 21/10/1998 s. 0010



KIRJALLINEN KYSYMYS E-4171/97 komissiolle esittäjä(t): María Sornosa Martínez (GUE/NGL) (21. tammikuuta 1998) Aihe: Erasmus-apurahojen tunnustamiseen liittyvät ongelmat Kuulin äskettäin tapauksesta, jossa Vigon yliopiston opiskelijan akateeminen ura katkesi, koska Erasmus-apurahan avulla suoritetun kurssin tunnustamisessa oli ongelmia. Kerron asiasta komissiolle, koska uskon, ettei tämä tapaus ole ainoa laatuaan. Monet Erasmus-ohjelmaan osallistuvat opiskelijat kärsivät yhteisön eri hallinnollisten elinten ja eri jäsenvaltioiden välisen riittämättömän koordinoinnin seurauksista. Tiedot, joiden perusteella jäsenvaltioiden yliopistot tunnustavat toistensa opintoja, eivät liiku tyydyttävällä tavalla, ja keskukset toimivat toisinaan, kuten Universidad de Vigoon kuuluvan Escuela Universitaria de Pontevedran tapauksessa, yksipuolisesti ottamatta huomioon Euroopan unionin ja yliopistojen välillä allekirjoitettuja sopimuksia. Myös vaihtoyliopistojen opetussuunnitelmat poikkeavat toisistaan niin radikaalisti, että monet opiskelijat joutuvat vastaanottavassa yliopistossa opiskellessaan huomaamaan, että kurssien hyväksyttäminen sovitulla tavalla ei ole aina mahdollista. 1. Mitä toimenpiteitä komissio toteuttaa Vigon kaltaisissa tapauksissa, joissa Euroopan unionin rahoittamien ohjelmien kautta hankittuja todistuksia ei hyväksytä? 2. Voiko komissio, joka on vastuussa näistä ohjelmista, ottaa yhteyttä niihin yliopistoihin, jotka osallistuvat ohjelmiin, mutta eivät tunnusta niiden pätevyyttä? 3. Mitä toimenpiteitä komissio aikoo toteuttaa opiskelijoiden yleisimmin ilmoittamien epäkohtien poistamiseksi? 4. Miten eri oppilaitosten opetussuunnitelmia aiotaan yhdenmukaistaa, jotta komission koulutusohjelmien tavoitteisiin voitaisiin päästä? Komission jäsenen Édith Cressonin komission puolesta antama vastaus (27. helmikuuta 1998) Euroopan yhteisön perustamissopimuksen 126 artiklan mukaisesti yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta. Näin ollen jokainen jäsenvaltio vastaa opetuksen sisällöstä ja oman koulutusjärjestelmänsä järjestämisestä. On myös syytä täsmentää, että mitkään yhteisön säännökset eivät edellytä tutkintotodistusten vastavuoroista tunnustamista (tiettyjä säänneltyjä ammatteja lukuun ottamatta). Siksi nykyään ei ole yhtään tutkintotodistusta, joka voitaisiin tunnustaa ilman eri toimenpiteitä kaikissa jäsenvaltioissa. Yliopistot, jotka ovat autonomisia laitoksia, ovat yksin vastuussa ohjelmiensa sisällöstä ja tutkintotodistusten ja todistusten antamisesta opiskelijoille. Kussakin tapauksessa kyseessä olevan jäsenvaltion viranomaiset hyväksyvät nämä tutkintotodistukset ja todistukset. Komissio on kuitenkin rohkaissut Euroopan eri koulutusjärjestelmien välistä korkeakouluopintojen vastavuoroista tunnustamista yhteisöohjelmien, esimerkiksi Erasmus-ohjelman kautta. Vaikka osallistuminen Erasmus-ohjelmaan on täysin vapaaehtoista, ohjelma on lisännyt usein hyvinkin erilaisten koulutusjärjestelmien ymmärtämistä ja tunnustamista. Erityisesti eurooppalainen opintosuoritusten ja arvosanojen siirtojärjestelmä ECTS (European credit transfer system), jonka tuhatkunta koulutuslaitosta yhteisössä on hyväksynyt ja joka perustuu täysin korkeakoulujen väliselle yhteistyölle, helpottaa toisen jäsenvaltion koulutuslaitoksessa suoritettujen opintojaksojen hyväksymistä osaksi korkeakoulututkintoa. Vaikka vuosittain noin 180 000 opiskelijaa pääsee osallistumaan vaihto-ohjelmiin Sokrates/Erasmus -ohjelman puitteissa, komissiolle on tullut harvoja valituksia siitä, että mainitun ohjelman yhteydessä suoritettuja opintoja ei ole hyväksytty osaksi tutkintoa. Aina kun komission tietoon tulee tällainen tapaus, komissio ottaa suoraan yhteyttä kyseisiin oppilaitoksiin tai viranomaisiin ja pyrkii selvittämään tilanteen opiskelijan kannalta mahdollisimman myönteisesti. Tässä yhteydessä on syytä huomata, että sen korkeakoulukohtaisen sopimuksen perusteella, jonka Vigon yliopisto teki komission kanssa vuonna 1996, yhteensä 494 opiskelijaa on osallistunut vaihto-ohjelmiin (253 opiskelijaa on lähtenyt ja 241 on saapunut vaihto-opiskelijaksi). Yksikään opiskelija tai ohjelmaan osallistuva oppilaitos ei ole tehnyt komissiolle valitusta. Komissio pyytääkin arvoisaa parlamentin jäsentä toimittamaan sille tarvittaessa yksityiskohtaiset tiedot tapauksista, joissa opintosuorituksia ei hänen tietojensa mukaan ole hyväksytty Vigon yliopistossa, jotta komissio voisi ryhtyä tarvittaviin toimiin. Perustamissopimuksen 126 artiklan mukaisesti komissio pitää arvossa jäsenvaltioiden koulutusjärjestelmien sivistyksellistä ja kielellistä monimuotoisuutta. Näin ollen ei ole mahdollista yhtenäistää opetussuunnitelmia Euroopan tasolla.